פתח דבר

מדי שבוע, בכל מוצאי שבת בביתנו, בעת ההבדלה, כאשר מגיעים לפסוק: **"ליהודים הייתה אורה ושמחה וששון ויקר"** עורך ההבדלה ובני ובנות הבית מסמנים בידם, החל בחודש מרחשוון את מספר החודשים הנותרים עד חודש אדר, וזאת בציפייה נעימה לקראת חג הפורים העומד בפתח.

השיח על מגילת אסתר וכל הניסים הגלומים בה כשיקוף על המציאות היום ־ יומית בכל שנה ושנה נוכח אצלנו בבית בכל מוצאי שבת, וביתר שאת בחודש אדר הנהדר.

כהמשך למאמרים בני 207 מילה על התורה שאנו מפרסמים, מצאנו לנכון לשתף את קהל הקוראים, בעשרה מאמרים ממוקדים בני כ־207 מילים, כמניין אור, על כל אחד מפרקי המגילה מתוך תקווה שיהיו לתועלת הלומדים ולהבהרת מסריה הגלומים של מגילת אסתר.

בברכת גילוי אורה של המגילה

אורן כהן

הקדמה

הספר שלפניכם כולל את מגילת אסתר בליווי פירוש רש"י ואת ביאור "אור במגילה" על עשרת פרקי המגילה.

המסגרת הספרותית שהוצבה מראש בביאור זה תחומה בכמאתיים ושבע מילים בעבור כל ביאור על כל פרק במגילה.

הרצון ליצור איזון ובהירות אצל הלומדים הוביל אותנו לתחוֹם את יריעת הכתיבה למספר מילים קבוע ומוגדר מראש, על בסיס הערך המספרי של המילה אור = 207. הכותרת של כל אחד מעשרת הביאורים נכללת במאתיים ושבע מילות הביאור האמורות.

עובדה זו הצריכה מאיתנו לחשוב באופן מופשט, ולבחור את המילים המדויקות כדי לכלול את הרצף הרעיוני שמצאנו לנכון לבאר.

תהליך החשיבה המנחה של הביאור הנתון בידינו נובע מתוך מבט כולל על המגילה, הנובע מלימוד חוזר ונשנה את מסכת מגילה מן התלמודים כמו גם את פרשנינו הקדמונים ובראשם פרשנדתא – רש"י.

כדי לשקף את דרכי החשיבה בעבודתנו זו נאמר כי שבעת הפרקים הראשונים במגילה מבוארים על דרך המשתמע, היינו הבנת הדברים מתוך הקשרם הכולל במגילה. ואילו בשלושת הפרקים האחרונים במגילה נדרשנו לבאר על דרך הכתב, היינו ביאורנו נובע מתוך היצמדות למילה הכתובה. זאת משום שבשלושת הפרקים האחרונים במגילה מצויים תיאורים של מצב מלחמתי מתעצם בין האומות המוזכרות, מה שמצריך דיוק מרבי בכתוב כדי לחשוף את אמיתות המסר העולה מן המגילה.

אם כן, מוצג לפנינו ביאור הכולל תהליך חשיבה דיאלקטי – שבעה פרקים על דרך המשתמע ושלושה פרקים על דרך הכתב. הסינתזה העולה מן הדברים מתבטאת בכותרת של כל ביאור על כל פרק והיא התמהיל העולה בין דרך המשתמע ובין דרך הכתוב.

יש להדגיש כי הספר מבקש להאיר במבט רחב על המסרים העולים מן המגילה ולגרום לקוראים בו להמשיך ולחדש חידושים, למצוא הארות ותובנות נוספות, מתוך תקווה שביאורנו יועיל לחפֵצים באורה של המגילה להגדיל תורה ולהאדירה.

בברכת זכותם של אסתר המלכה ומרדכי היהודי

אורן כהן

פרק א

**אמות מידה**

**המגילה מגוללת בפנינו כי** הצלת העם היהודי מדי המן הרשע היא עיקר המעשה. בניגוד לכך פרקנו אינו עוסק בתיאור הצלת העם היהודי:

לנוכח זאת שואלים: מה מעמדו של פרקנו ביחס למגילה בכללה?

ישנה בחז"ל דעה אחת אשר מכלילה את חובת קריאת פרקנו:

**"ומהיכן קורא אדם את המגילה ויוצא בה ידי חובתו?**

**רבי מאיר אומר: "כולה" .**

**רבי יהודה אומר: "מאיש יהודי".**

**רבי יוסי אומר: "מאחר הדברים האלה" (משנה, מסכת מגילה, ג, ב).**

**דעת רבי מאיר** היא היחידה המצדדת בחיוב קריאת פרקנו.

בפרקנו שלושה בסיסים, המצביעים על רוח המגילה:

**הראשון:** השתתפותם של יהודים רבים במשתה המושחת:

(ה) וּבִמְל֣וֹאת׀ הַיָּמִ֣ים הָאֵ֗לֶּה עָשָׂ֣ה הַמֶּ֡לֶךְ לְכָל־הָעָ֣ם הַנִּמְצְאִים֩ בְּשׁוּשַׁ֨ן הַבִּירָ֜ה לְמִגָּ֧דוֹל וְעַד־ קָטָ֛ן מִשְׁתֶּ֖ה שִׁבְעַ֣ת יָמִ֑ים בַּחֲצַ֕ר גִּנַּ֥ת בִּיתַ֖ן הַמֶּֽלֶךְ:

ביחס לכך חז"ל קובעים:

"מפני מה נתחייבו שונאיהן של ישראל שבאותו הדור כליה?  "מפני שנהנו מסעודתו של אותו רשע" **(בבלי, מגילה, יב, א)**

**השני:** התנגדותה של אסתר לאחשוורוש במהלך המגילה יושמה על רקע תגובתו הצפויה:

(יב) וַתְּמָאֵ֞ן הַמַּלְכָּ֣ה וַשְׁתִּ֗י לָבוֹא֙ בִּדְבַ֣ר הַמֶּ֔לֶךְ אֲשֶׁ֖ר בְּיַ֣ד הַסָּרִיסִ֑ים **וַיִּקְצֹ֤ף הַמֶּ֙לֶךְ֙ מְאֹ֔ד וַחֲמָת֖וֹ בָּעֲרָ֥ה בֽוֹ**: (אסתר, א)

**השלישי:** תגובתו המופרזת של אחשוורוש על סירובה של ושתי מעידה כל חוסר היציבות הצפוי בהמשך:

(יח) וְֽהַיּ֨וֹם הַזֶּ֜ה תֹּאמַ֣רְנָה׀ שָׂר֣וֹת פָּֽרַס־וּמָדַ֗י אֲשֶׁ֤ר שָֽׁמְעוּ֙ אֶת־דְּבַ֣ר הַמַּלְכָּ֔ה לְכֹ֖ל שָׂרֵ֣י הַמֶּ֑לֶךְ וּכְדַ֖י בִּזָּי֥וֹן וָקָֽצֶף:

**גלוי לפנינו** **כי** **מסירות נפש, ההשתתפות בסעודת השחיתות, וחוסר יציבותו של אחשוורוש, הינן אמות מידה נדרשות להבנת רוח המגילה.**

פרק ב

**מהויות ההסתרה**

**המגילה מגוללת בפנינו**, כי אסתר הסתירה את זהותה הלאומית פעמיים, במלכות אחשוורוש.

הסתרת זהותו של אדם כאשר הוא מצוי בלאום זר עשויה לנבוע ממניעים שונים. נדגיש שני מניעים אפשריים הגורמים להסתרת זהותו של אדם במרחב זר. האחד, הרצון להיטמע במרחב הזר ולאבד את הזהות המקורית; השני, הרצון לשמר את הזהות המקורית, כי עצם הסתרת הזהות מסמלת הפגנתיות נגד הזרות.

המגילה מתארת התקבצות נערות אל שושן הבירה:

(ג) וְיַפְקֵ֨ד הַמֶּ֣לֶךְ פְּקִידִים֘ בְּכָל־מְדִינ֣וֹת מַלְכוּתוֹ֒ ו**ְיִקְבְּצ֣וּ אֶת־כָּל־נַעֲרָֽה־בְ֠תוּלָה טוֹבַ֨ת מַרְאֶ֜ה** אֶל־שׁוּשַׁ֤ן הַבִּירָה֙ אֶל־בֵּ֣ית הַנָּשִׁ֔ים אֶל־יַ֥ד הֵגֶ֛א סְרִ֥יס הַמֶּ֖לֶךְ שֹׁמֵ֣ר הַנָּשִׁ֑ים וְנָת֖וֹן תַּמְרוּקֵיהֶֽן:

בין הנערות אסתר נשאה חן בעיני הגי שומר הנשים:

(ט) ו**ַתִּיטַ֨ב הַנַּעֲרָ֣ה בְעֵינָיו֘** וַתִּשָּׂ֣א חֶ֣סֶד לְפָנָיו֒ וַ֠יְבַהֵל אֶת־תַּמְרוּקֶ֤יהָ וְאֶת־מָנוֹתֶ֙הָ֙ לָתֵ֣ת לָ֔הּ וְאֵת֙ שֶׁ֣בַע הַנְּעָר֔וֹת הָרְאֻי֥וֹת לָֽתֶת־לָ֖הּ מִבֵּ֣ית הַמֶּ֑לֶךְ וַיְשַׁנֶּ֧הָ וְאֶת־נַעֲרוֹתֶ֛יהָ לְט֖וֹב בֵּ֥ית הַנָּשִֽׁים:

למרות שאסתר נשאה חן בעייני המתבונן בה, תגובתה מתבטאת בסירוב גילוי זהותה הלאומית:

(י) **לֹא־הִגִּ֣ידָה אֶסְתֵּ֔ר** אֶת־עַמָּ֖הּ וְאֶת־מֽוֹלַדְתָּ֑הּ כִּ֧י מָרְדֳּכַ֛י צִוָּ֥ה עָלֶ֖יהָ אֲשֶׁ֥ר לֹא־תַגִּֽיד:

השתלשלות האירועים במגילה מדגישה בשנית את התקבצות הנערות:

(יט) **וּבְהִקָּבֵ֥ץ בְּתוּל֖וֹת שֵׁנִ֑ית** וּמָרְדֳּכַ֖י יֹשֵׁ֥ב בְּשַֽׁעַר־הַמֶּֽלֶךְ:

אסתר מסרבת להגיד את זהותה הלאומית בשנית:

(כ) **אֵ֣ין אֶסְתֵּ֗ר מַגֶּ֤דֶת מֽוֹלַדְתָּהּ֙ וְאֶת־עַמָּ֔הּ** כַּאֲשֶׁ֛ר צִוָּ֥ה עָלֶ֖יהָ מָרְדֳּכָ֑י וְאֶת־מַאֲמַ֤ר מָרְדֳּכַי֙ אֶסְתֵּ֣ר עֹשָׂ֔ה כַּאֲשֶׁ֛ר הָיְתָ֥ה בְאָמְנָ֖ה אִתּֽוֹ: ס

**גלוי לפנינו**: הסתרת זהותה הלאומית של אסתר פעמיים בדברי המגילה מלמדת על התנגדותה הנחרצת למלכות הרשע ועל כושר עמידתה האיתנה בשמירת זהותה העצמית ובנאמנותה הלאומית.

פרק ג

**בירור המניע**

**המגילה מגוללת בפנינו** כי "מרדכי היהודי לא יכרע ולא ישתחווה" לפני המן הרשע. סיבת סירובו של מרדכי אינה מפורשת במגילה. עמימות זו יוצרת הנחות יסוד שונות באשר למניע:

(ב) וְכָל־עַבְדֵ֨י הַמֶּ֜לֶךְ אֲשֶׁר־בְּשַׁ֣עַר הַמֶּ֗לֶךְ כֹּרְעִ֤ים וּמִֽשְׁתַּחֲוִים֙ לְהָמָ֔ן כִּי־כֵ֖ן צִוָּה־ל֣וֹ הַמֶּ֑לֶךְ **וּמָ֨רְדֳּכַ֔י לֹ֥א יִכְרַ֖ע וְלֹ֥א יִֽשְׁתַּחֲוֶֽה:**

דברי התלמוד לפנינו מביעים אכזבה מסירובו של מרדכי, ומכוונים למניע אישי:

כנסת ישראל אמרה... מה עשה לי יהודי...דלא קטליה דוד לשמעי, דאיתיליד מיניה מרדכי, דמיקני ביה המן.

בניגוד לכך המגילה מגלה שני פרטים המבססים מניע שיתופי:

א. עבדי המלך מפצירים במרדכי להשתחוות אך הוא עומד בסירובו לעשות כן;

ב. מרדכי מגלה בפיו את זהותו המולדת:

(ד) **וַיְהִ֗י באמרם כְּאָמְרָ֤ם אֵלָיו֙ י֣וֹם וָי֔וֹם וְלֹ֥א שָׁמַ֖ע אֲלֵיהֶ֑ם** וַיַּגִּ֣ידוּ לְהָמָ֗ן לִרְאוֹת֙ הֲיַֽעַמְדוּ֙ **דִּבְרֵ֣י מָרְדֳּכַ֔י כִּֽי־הִגִּ֥יד לָהֶ֖ם אֲשֶׁר־ה֥וּא יְהוּדִֽי:**

דברי הפסוק כאן מזוהים עם עניינו של יוסף בבית פוטיפר – גם שם לא הייתה כניעה:

**(י) וַיְהִ֕י כְּדַבְּרָ֥הּ אֶל־יוֹסֵ֖ף י֣וֹם׀ י֑וֹם וְלֹא־שָׁמַ֥ע אֵלֶ֛יהָ לִשְׁכַּ֥ב אֶצְלָ֖הּ לִהְי֥וֹת עִמָּֽהּ:**

המגילה חושפת את בינת ליבו של מרדכי: שבשעת הדחק הוא מאפשר פתח לפתרונות אחרים מפני דאגתו לכלל:

**(יד) כִּ֣י אִם־הַחֲרֵ֣שׁ תַּחֲרִישִׁי֘ בָּעֵ֣ת הַזֹּאת֒ רֶ֣וַח וְהַצָּלָ֞ה יַעֲמ֤וֹד לַיְּהוּדִים֙ מִמָּק֣וֹם אַחֵ֔ר**...

**גלוי לפנינו:** התנגדותו של מרדכי להמן נתפסת תחילה נובעת ממניע אישי. ואולם בהמשך נראה כי התנגדותו נובעת מתוך כנות והגינות כלפי זהותו המולדת והשיתופית.

פרק ד

**דרכי פעולה**

המגילה מגוללת את דרכו הגלויה של מרדכי בשתדלנות מול המלך אחשוורוש, לעומת דרכה הנסתרת של אסתר ברצון להשפיע על מקור סמכויות השלטון.

אדישותה של אסתר בבית המלך, תגובתה החריגה על אודות נראותו החיצונית של מרדכי בשעת סכנה לעם היהודי והתואר **מלכה** ללא סמיכות שמה – כל אלה יוצרים את הרושם המוטעה כי אסתר שוקעת בתרבות הזרה לה:

(ד)ותבואינה וַ֠תָּבוֹאנָה נַעֲר֨וֹת אֶסְתֵּ֤ר וְסָרִיסֶ֙יהָ֙ וַיַּגִּ֣ידוּ לָ֔הּ **וַתִּתְחַלְחַ֥ל הַמַּלְכָּ֖ה** מְאֹ֑ד וַתִּשְׁלַ֨ח בְּגָדִ֜ים לְהַלְבִּ֣ישׁ אֶֽת־מָרְדֳּכַ֗י וּלְהָסִ֥יר שַׂקּ֛וֹ מֵעָלָ֖יו וְלֹ֥א קִבֵּֽל:

המחויבות לזהות המשותפת מעוררת תקווה לפתרונות נוספים אצל מרדכי, גם כשאלה אינם גלויים:

(יד)כִּ֣י אִם־הַחֲרֵ֣שׁ תַּחֲרִישִׁי֘ בָּעֵ֣ת הַזֹּאת֒ רֶ֣וַח וְהַצָּלָ֞ה יַעֲמ֤וֹד לַיְּהוּדִים֙ **מִמָּק֣וֹם אַחֵ֔ר** וְאַ֥תְּ וּבֵית־ אָבִ֖יךְ תֹּאבֵ֑דוּ וּמִ֣י יוֹדֵ֔עַ אִם־לְעֵ֣ת כָּזֹ֔את הִגַּ֖עַתְּ לַמַּלְכֽוּת:

נראה כי העברת הטבעת מאחשוורוש להמן ובקשתה של אסתר לערוך משתה משותף לשניהם בבית המלך מדגישות את רצונה של אסתר להשיב את הטבעת מהמן לאחשוורוש:

(י)וַיָּ֧סַר הַמֶּ֛לֶךְ אֶת־טַבַּעְתּ֖וֹ מֵעַ֣ל יָד֑וֹ וַֽיִּתְּנָ֗הּ לְהָמָ֧ן בֶּֽן־הַמְּדָ֛תָא הָאֲגָגִ֖י צֹרֵ֥ר הַיְּהוּדִֽים (פרק ג)

(ח)אִם־מָצָ֨אתִי חֵ֜ן בְּעֵינֵ֣י הַמֶּ֗לֶךְ וְאִם־עַל־הַמֶּ֙לֶךְ֙ ט֔וֹב לָתֵת֙ אֶת־שְׁאֵ֣לָתִ֔י וְלַעֲשׂ֖וֹת אֶת־בַּקָּשָׁתִ֑י יָב֧וֹא הַמֶּ֣לֶךְ וְהָמָ֗ן אֶל־הַמִּשְׁתֶּה֙ אֲשֶׁ֣ר אֶֽעֱשֶׂ֣ה לָהֶ֔ם וּמָחָ֥ר אֶֽעֱשֶׂ֖ה כִּדְבַ֥ר הַמֶּֽלֶךְ:(פרק ה)

**גלוי לפנינו**: המגילה מגוללת שתי דרכי פעולה שונות להצלת היהודים:

דרכו הגלויה של מרדכי בשתדלנות אל מול אחשוורוש, בבית המלוכה לביטול הגזֵרות.

דרכה הנסתרת של אסתר בחתירה להשיב את טבעת המלך, אשר מסמלת את סמכויות השלטון אל אחשוורוש וכך לבטל את גזרות המן מעל היהודים.

פרק ה

**מסלולים תבוניים**

המגילה מגוללת את בקשותיה החוזרות של אסתר מאחשוורוש:

**(ג) וַיֹּ֤אמֶר לָהּ֙ הַמֶּ֔לֶךְ מַה־לָּ֖ךְ אֶסְתֵּ֣ר הַמַּלְכָּ֑ה וּמַה־בַּקָּשָׁתֵ֛ךְ עַד־חֲצִ֥י הַמַּלְכ֖וּת וְיִנָּ֥תֵֽן לָֽךְ:**

**(ד) וַתֹּ֣אמֶר אֶסְתֵּ֔ר אִם־עַל־הַמֶּ֖לֶךְ ט֑וֹב יָב֨וֹא הַמֶּ֤לֶךְ וְהָמָן֙ הַיּ֔וֹם אֶל־הַמִּשְׁתֶּ֖ה אֲשֶׁר־עָשִׂ֥יתִי לֽוֹ:**

**(ו) וַיֹּ֨אמֶר הַמֶּ֤לֶךְ לְאֶסְתֵּר֙ בְּמִשְׁתֵּ֣ה הַיַּ֔יִן מַה־שְּׁאֵלָתֵ֖ךְ וְיִנָּ֣תֵֽן לָ֑ךְ וּמַה־בַּקָּשָׁתֵ֛ךְ עַד־חֲצִ֥י הַמַּלְכ֖וּת וְתֵעָֽשׂ:**

**(ח) אִם־מָצָ֨אתִי חֵ֜ן בְּעֵינֵ֣י הַמֶּ֗לֶךְ וְאִם־עַל־הַמֶּ֙לֶךְ֙ ט֔וֹב לָתֵת֙ אֶת־שְׁאֵ֣לָתִ֔י וְלַעֲשׂ֖וֹת אֶת־בַּקָּשָׁתִ֑י יָב֧וֹא הַמֶּ֣לֶךְ וְהָמָ֗ן אֶל־הַמִּשְׁתֶּה֙ אֲשֶׁ֣ר אֶֽעֱשֶׂ֣ה לָהֶ֔ם וּמָחָ֥ר אֶֽעֱשֶׂ֖ה כִּדְבַ֥ר הַמֶּֽלֶךְ:**

בקשותיה החוזרות של אסתר מאחשוורוש לקיים משתה בנוכחות המן, בזמן שאסתר הייתה רשאית לבקש דברים אחרים, עשויות להצביע על רצונה הנסתר של אסתר לעורר את קנאתו של אחשוורוש בהמן. תובנה זו נתמכת בדברי התלמוד: "רבי אליעזר המודעי אומר: קנאתו במלך, קנאתו בשרים". (מגילה, טו, ב).

מניע אפשרי נוסף הוא רצונה של אסתר לגרום למפגש מתוח שבו אחשוורוש יבקש את הטבעת מהמן בחזרה ובכך ישיב לעצמו את סמכויות השלטון.

המפגש הצפוי הנוסף במגילה מבסס אף הוא את דרך פעולתה הנסתרת של אסתר:

(יב) וַיֹּאמֶר֘ הָמָן֒ אַ֣ף לֹא־הֵבִיאָה֩ אֶסְתֵּ֨ר הַמַּלְכָּ֧ה עִם־הַמֶּ֛לֶךְ אֶל־הַמִּשְׁתֶּ֥ה אֲשֶׁר־עָשָׂ֖תָה כִּ֣י אִם־ אוֹתִ֑י וְגַם־לְמָחָ֛ר אֲנִ֥י קָֽרוּא־לָ֖הּ עִם־הַמֶּֽלֶךְ:

גלויה לפנינו האפשרות להצביע על דרך פעולתה הנסתרת של אסתר בניסיונותיה להציל את העם היהודי. נראה אפוא כי אסתר חותרת ליצור קרע בין אחשוורוש להמן ובכך להשיב את סמכויות המלך לאחשוורוש שבביתו אסתר היא המלכה. ממעמד זה יתאפשר לה לבטל את גזרות המן מעל העם היהודי.

פרק ו

השפעת הערעור

המגילה מגוללת את קריאתו של אחשוורוש להמן: "**מַה־לַעֲשׂ֕וֹת בָּאִ֕ישׁ אֲשֶׁ֥ר הַמֶּ֖לֶךְ חָפֵ֣ץ בִּיקָר֑וֹ**"? בסיס השאלה נתון בסמכויות השלטוניות, על רקע גזרת תלייתו של מרדכי היהודי, כמו גם נדודי שנת המלך, בלילה שבין שני המשתאות:

(ו) וַיָּבוֹא֘ הָמָן֒ וַיֹּ֤אמֶר לוֹ֙ הַמֶּ֔לֶךְ מַה־לַעֲשׂ֕וֹת בָּאִ֕ישׁ אֲשֶׁ֥ר הַמֶּ֖לֶךְ חָפֵ֣ץ בִּיקָר֑וֹ וַיֹּ֤אמֶר הָמָן֙ בְּלִבּ֔וֹ לְמִ֞י יַחְפֹּ֥ץ הַמֶּ֛לֶךְ לַעֲשׂ֥וֹת יְקָ֖ר יוֹתֵ֥ר מִמֶּֽנִּי:

תגובת המן לאחשוורוש ממוקדת בסמלי השלטון, בזמן שטבעת המלך, סמל שלטוני מובהק, מצויה בידו נוסף על קרבתו אל אסתר המלכה:

(ז) וַיֹּ֥אמֶר הָמָ֖ן אֶל־הַמֶּ֑לֶךְ אִ֕ישׁ אֲשֶׁ֥ר הַמֶּ֖לֶךְ חָפֵ֥ץ בִּיקָרֽוֹ:

(ח) יָבִ֙יאוּ֙ לְב֣וּשׁ מַלְכ֔וּת אֲשֶׁ֥ר לָֽבַשׁ־בּ֖וֹ הַמֶּ֑לֶךְ וְס֗וּס אֲשֶׁ֨ר רָכַ֤ב עָלָיו֙ הַמֶּ֔לֶךְ וַאֲשֶׁ֥ר נִתַּ֛ן כֶּ֥תֶר מַלְכ֖וּת בְּרֹאשֽׁוֹ:

עולה השאלה, מדוע דווקא המן נתבקש לבצע את הפעולות הנדרשות כלפי מרדכי, אשר הוא האיש אשר המלך חפץ ביקרו?

(י) וַיֹּ֨אמֶר הַמֶּ֜לֶךְ לְהָמָ֗ן מַ֠הֵר קַ֣ח אֶת־הַלְּב֤וּשׁ וְאֶת־הַסּוּס֙ כַּאֲשֶׁ֣ר דִּבַּ֔רְתָּ וַֽעֲשֵׂה־כֵן֙ לְמָרְדֳּכַ֣י הַיְּהוּדִ֔י הַיּוֹשֵׁ֖ב בְּשַׁ֣עַר הַמֶּ֑לֶךְ אַל־תַּפֵּ֣ל דָּבָ֔ר מִכֹּ֖ל אֲשֶׁ֥ר דִּבַּֽרְתָּ:

**גלוי לפנינו** כי המצאות טבעת המלך בידו של המן, על רקע קרבתו אל אסתר המלכה, מעוררת את חששו ותחושת הישרדותו של אחשוורוש, אשר מובילה בפתאומיות, להסרת כלל הסמכויות השלטוניות מהמן. התרברבותו של המן והתפקחותו הפתאומית של אחשוורוש, גורמים לביטול גזירות המן ומגלמים את גורם ההצלה של העם היהודי. כעת מתבאר כי בקשתה של אסתר המלכה לקיים משתאות בבית המלך בנוכחות המן, היוותה את המתח הדרוש להצלת העם.

פרק ז

**התבוננות מקיפה**

שכיחתו של אחשוורוש את גזרות המן, בצירוף אזכורו של חרבונה בפרק אחד, יוצרים תלות בין **שכחה לזכירה** במגילה:  **שכחה: (ה) וַיֹּ֙אמֶר֙ הַמֶּ֣לֶךְ אֲחַשְׁוֵר֔וֹשׁ וַיֹּ֖אמֶר לְאֶסְתֵּ֣ר הַמַּלְכָּ֑ה מִ֣י ה֥וּא זֶה֙ וְאֵֽי־זֶ֣ה ה֔וּא אֲשֶׁר־מְלָא֥וֹ לִבּ֖וֹ לַעֲשׂ֥וֹת כֵּֽן: זאת חרף אזכורם לפני כן (ג, ט)" יִכָּתֵ֖ב לְאַבְּדָ֑ם".**

שכיחתו של אחשוורוש מאפיינת אותו כדמות שפועלת בהיסח הדעת. זולת זאת אפשר להסיק כי משמעות גזרות המן התפרשו בעיניו ככוונה לאיבוד ההגדרה העצמית במרחב הפרסי: **"ייכתב לאבדם" ולא במשמעות של כיליון גופני, עובדה שלא עוררה את תשומת ליבו.** אזכור כלל פרטי הגזרה **(ד)** **"להשמיד להרוג ולאבד", אשר לא נזכרו לפניו בתחילה עוררו את תשומת ליבו.**

**זכירה: עניין אזכורו של חרבונה, אשר מתבאר במדרש כאליהו הנביא, מעורר את הצורך בהתבוננות פנימית על כלל הדמויות במערכה. "בְּאוֹתָהּ שָׁעָה מֶה עָשָׂה אֵלִיָּהוּ זָכוּר לְטוֹב, נִדְמָה כְּחַרְבוֹנָה אֶחָד מִסָּרִיסֵי הַמֶּלֶךְ, אָמַר לוֹ יֵשׁ עֵץ בְּבֵיתוֹ שֶׁל הָמָן מִבֵּית קָדְשֵׁי הַקֳּדָשִׁים גָּבוֹהַּ חֲמִשִּׁים אַמָּה"( פרקי דרבי אליעזר נ)**

**חרבונה אוזכר תחילה כאחד מסריסי המלך (א, י) אשר היה שותף למלכות הרשע. לפתע פתאום הוא שמזכיר היכן נמצא העץ שעליו ייתלה המן.**

**(ט) וַיֹּ֣אמֶר חַ֠רְבוֹנָה אֶחָ֨ד מִן־הַסָּרִיסִ֜ים לִפְנֵ֣י הַמֶּ֗לֶךְ גַּ֣ם הִנֵּה־הָעֵ֣ץ אֲשֶׁר־עָשָׂ֪ה הָמָ֟ן לְֽמָרְדֳּכַ֞י אֲשֶׁ֧ר דִּבֶּר־ט֣וֹב עַל־הַמֶּ֗לֶךְ עֹמֵד֙ בְּבֵ֣ית הָמָ֔ן גָּבֹ֖הַּ חֲמִשִּׁ֣ים אַמָּ֑ה וַיֹּ֥אמֶר הַמֶּ֖לֶךְ תְּלֻ֥הוּ עָלָֽיו:**

גלוי לפנינו כי הותרת הרושם הדרוש בכל עניין נוסף על שימת לב לכלל הכוחות הפועלים בהתרחשות כלשהי נחוצות מאוד להשגת המטרות.

עד כה ביאורנו התבסס על "דרך המשתמע". מכאן ואילך באורינו מתבסס על "דרך הכתב". סיפור המגילה עטור בתיאורים מגוונים ובקולות רועשים. למן הפרק השמיני במגילה הגיוון וקולות הרקע מתעצמים, עד כדי האפשרות לאבד את המסר הענייני שהמגילה מבקשת להעביר. לאחר מפלת המן היהודים יכולים להגן על עצמם בממלכת אחשוורוש. בעקבות זאת יש מלחמה בממלכת אחשוורוש. מלחמה היא מצב שמתאפיין בהתרחשויות תכופות ויוצאות דופן ביחס למצב שגרתי. הפערים בין מאורעות של מצב מלחמה אל מול מצב בלתי מלחמתי מצריכים שימת לב יתרה לכל מילה בכתוב, כמו גם הגינות ראויה להאיר על המסר הענייני העולה מן הכתוב. שהרי מצב מלחמה מעורר את הרגשות השונים ביתר שאת, ואלה עשויים לצמצם את הכרת המסר העולה מן המגילה וליצור מצג שווא בהבנת המסר שהמגילה מבקשת להעביר. כך המסר הגלום במגילה עשוי להיוותר נסתר מן התודעה והתמונה שתיווצר תהיה מעוותת. וכך אכן אירע בעבר אף אצל חוקרים ומלומדים שעסקו בה.

פרק ח

**תוכיות הכרחית**

תופעת האזכורים במגילה מהווה את מוקד ענייננו בפרק זה.

חרבונה – "**הזכור** לטוב" נכרך בטבעת אחת עם תופעת **האזכורים**:

להלן רשימת אזכורים מגלילותיה של המגילה:

איגרות המן ממוענות לכל עם ומדינה כלשונם:

(יב) וַיִּקָּרְאוּ֩ סֹפְרֵ֨י הַמֶּ֜לֶךְ בַּחֹ֣דֶשׁ הָרִאשׁ֗וֹן בִּשְׁלוֹשָׁ֨ה עָשָׂ֣ר יוֹם֘ בּוֹ֒ וַיִּכָּתֵ֣ב כְּֽכָל־אֲשֶׁר־צִוָּ֣ה הָמָ֡ן ...**עַם֙ וָעָ֔ם מְדִינָ֤ה וּמְדִינָה֙ כִּכְתָבָ֔הּ וְעַ֥ם וָעָ֖ם כִּלְשׁוֹנ֑וֹ** בְּשֵׁ֨ם הַמֶּ֤לֶךְ אֲחַשְׁוֵרֹשׁ֙ נִכְתָּ֔ב וְנֶחְתָּ֖ם בְּטַבַּ֥עַת הַמֶּֽלֶךְ: (פרק ג)

איגרות מרדכי מאזכרות פרטים נוספים על איגרות המן:

**(ט) וַיִּקָּרְא֣וּ סֹפְרֵֽי־הַמֶּ֣לֶךְ בָּֽעֵת־הַ֠הִיא בַּחֹ֨דֶשׁ הַשְּׁלִישִׁ֜י הוּא־חֹ֣דֶשׁ סִיוָ֗ן בִּשְׁלוֹשָׁ֣ה וְעֶשְׂרִים֘ בּוֹ֒ וַיִּכָּתֵ֣ב כְּֽכָל־אֲשֶׁר־צִוָּ֣ה מָרְדֳּכַ֣י אֶל־הַיְּהוּדִ֡ים... מְדִינָ֔ה מְדִינָ֤ה וּמְדִינָה֙ כִּכְתָבָ֔הּ וְעַ֥ם וָעָ֖ם כִּלְשֹׁנ֑וֹ וְאֶ֨ל־ הַיְּהוּדִ֔ים כִּכְתָבָ֖ם וְכִלְשׁוֹנָֽם:**(פרק ח)

אזכור זהותו המקיפה של מרדכי:

**(ה) אִ֣ישׁ יְהוּדִ֔י הָיָ֖ה בְּשׁוּשַׁ֣ן הַבִּירָ֑ה וּשְׁמ֣וֹ מָרְדֳּכַ֗י בֶּ֣ן יָאִ֧יר בֶּן־שִׁמְעִ֛י בֶּן־קִ֖ישׁ אִ֥ישׁ יְמִינִֽי:(פרק ב)**

**אזכור שני שמותיה של אסתר:**

**(ז) וַיְהִ֨י אֹמֵ֜ן אֶת ־ הֲדַסָּ֗ה הִ֤יא אֶסְתֵּר֙..(פרק ב)**

אזכורי שפה ולשון:

(כב) וַיִּשְׁלַ֤ח סְפָרִים֙ אֶל־כָּל־מְדִינ֣וֹת הַמֶּ֔לֶךְ אֶל־מְדִינָ֤ה וּמְדִינָה֙ כִּכְתָבָ֔הּ וְאֶל־עַ֥ם וָעָ֖ם כִּלְשׁוֹנ֑וֹ לִהְי֤וֹת כָּל־אִישׁ֙ שֹׂרֵ֣ר בְּבֵית֔וֹ וּמְדַבֵּ֖ר כִּלְשׁ֥וֹן עַמּֽוֹ: (פרק א)

"התך" משמש כמתווך השיחות המרכזי בין מרדכי לאסתר: (פרק ד)

(ה) וַתִּקְרָא֩ אֶסְתֵּ֨ר לַהֲתָ֜ךְ מִסָּרִיסֵ֤י הַמֶּ֙לֶךְ֙ אֲשֶׁ֣ר הֶעֱמִ֣יד לְפָנֶ֔יהָ וַתְּצַוֵּ֖הוּ עַֽל־מָרְדֳּכָ֑י לָדַ֥עַת מַה־ זֶּ֖ה וְעַל־מַה־זֶּֽה :(אסתר ד)

בה בעת שמתפתח שיח אישי בין מרדכי לאסתר אשר איננו קשור בממלכה הפרסית, אזכורו של "התך" נעלם מהכתוב:

(יב) וַיַּגִּ֣ידוּ לְמָרְדֳּכָ֔י אֵ֖ת דִּבְרֵ֥י אֶסְתֵּֽר: פ

(יג) וַיֹּ֥אמֶר מָרְדֳּכַ֖י לְהָשִׁ֣יב אֶל־אֶסְתֵּ֑ר אַל־תְּדַמִּ֣י בְנַפְשֵׁ֔ךְ לְהִמָּלֵ֥ט בֵּית־הַמֶּ֖לֶךְ מִכָּל־הַיְּהוּדִֽים: (אסתר ד)

גלוי לפנינו כי בסיס הסיפור במגילה עוסק באזכורים אשר בסיסם הינו הגדרת הזהות באשר היא.

פרק ט

**הקשבה מחויבת**

התיאורים שבמגילה מחייבים הגינות ונאמנות תודעתית כדי להכיר במסר האמיתי העולה מן הכתוב:

הכתוב טורח להזכיר שהיהודים **נלחמו בשונאיהם** באופן מתוכנן, מדויק ונעדר שרירותיות:

(א) וּבִשְׁנֵים֩ עָשָׂ֨ר חֹ֜דֶשׁ הוּא־חֹ֣דֶשׁ אֲדָ֗ר בִּשְׁלוֹשָׁ֨ה עָשָׂ֥ר... וְנַהֲפ֣וֹךְ ה֔וּא **אֲשֶׁ֨ר יִשְׁלְט֧וּ הַיְּהוּדִ֛ים הֵ֖מָּה בְּשֹׂנְאֵיהֶֽם:**

(ב) נִקְהֲל֨וּ הַיְּהוּדִ֜ים בְּעָרֵיהֶ֗ם בְּכָל־מְדִינוֹת֙ הַמֶּ֣לֶךְ אֲחַשְׁוֵר֔וֹשׁ **לִשְׁלֹ֣חַ יָ֔ד בִּמְבַקְשֵׁ֖י רָֽעָתָ֑ם**...

(ה) וַיַּכּ֤וּ הַיְּהוּדִים֙ **בְּכָל־אֹ֣יְבֵיהֶ֔ם** מַכַּת־חֶ֥רֶב וְהֶ֖רֶג וְאַבְדָ֑ן **וַיַּֽעֲשׂ֥וּ בְשֹׂנְאֵיהֶ֖ם** כִּרְצוֹנָֽם:

המגילה מגלה את מספר ההרוגים לפני המלך. נתון זה מלמד כי מלחמתם של היהודים הייתה ממוקדת באויביהם דווקא:

(יא) **בַּיּ֣וֹם הַה֗וּא בָּ֣א מִסְפַּ֧ר הַֽהֲרוּגִ֛ים בְּשׁוּשַׁ֥ן הַבִּירָ֖ה לִפְנֵ֥י הַמֶּֽלֶךְ:**

תיאור עובדת "היהודים לא שלחו את ידם בביזה" מצביע על מלחמה בעלת מטרות מוגדרות מראש:

(טו) וַיִּֽקָּהֲל֞וּ...הַיְּהוּדִ֣ים אֲשֶׁר־בְּשׁוּשָׁ֗ן... וַיַּֽהַרְג֣וּ בְשׁוּשָׁ֔ן שְׁלֹ֥שׁ מֵא֖וֹת אִ֑ישׁ **וּבַ֨בִּזָּ֔ה לֹ֥א שָׁלְח֖וּ אֶת־יָדָֽם:**

(טז) "וְהָרֹג֙ בְּשֹׂ֣נְאֵיהֶ֔ם חֲמִשָּׁ֥ה וְשִׁבְעִ֖ים אָ֑לֶף **וּבַ֨בִּזָּ֔ה לֹ֥א שָֽׁלְח֖וּ אֶת־יָדָֽם":**

**ניצחון המלחמה ושמחתו מוזכר כיום אשר נחו היהודים מאויביהם. הנתון מלמד שמטרת מלחמתם הייתה להשתחרר מרודיהם ולא נבעה מיצרים אפלים. עצם יום המנוחה הוא יום השמחה ולא יום הכנעת אויביהם:**

**(יח) וְהַיְּהוּדִ֣ים אֲשֶׁר־בְּשׁוּשָׁ֗ן נִקְהֲלוּ֙ בִּשְׁלֹשָׁ֤ה עָשָׂר֙ בּ֔וֹ וּבְאַרְבָּעָ֥ה עָשָׂ֖ר בּ֑וֹ וְנ֗וֹחַ בַּחֲמִשָּׁ֤ה עָשָׂר֙ בּ֔וֹ וְעָשֹׂ֣ה אֹת֔וֹ י֖וֹם מִשְׁתֶּ֥ה וְשִׂמְחָֽה:**

**(כא) לְקַיֵּם֘ עֲלֵיהֶם֒ לִהְי֣וֹת עֹשִׂ֗ים אֵ֠ת י֣וֹם אַרְבָּעָ֤ה עָשָׂר֙ לְחֹ֣דֶשׁ אֲדָ֔ר וְאֵ֛ת יוֹם־חֲמִשָּׁ֥ה עָשָׂ֖ר בּ֑וֹ בְּכָל־שָׁנָ֖ה וְשָׁנָֽה:**

התיאורים הגלויים לפנינו מצביעים על ערכי מוסר, צדק והגינות גבוהים במלחמת היהודים בשונאיהם בכל סיפור המגילה.

אור במגילה פרק י

**גילוי החיסרון**

הפסוקים המשלימים את המגילה יוצרים אבחנה בין השגת מטרות המלחמה ותחושת הניצחון לבין תחושת החיסרון במגילה:

שמו של אחשוורוש מופיע בשתי צורות בכתוב, פעם במילואו ופעם בחסרונו:

(א) וַיָּשֶׂם֩ הַמֶּ֨לֶךְ **אחשרש אֲחַשְׁוֵר֧וֹשׁ׀** מַ֛ס עַל־הָאָ֖רֶץ וְאִיֵּ֥י הַיָּֽם:

גבורת מרדכי מצוינת בספר דברי הימים **"למלכי מדי ופרס"**. תבנית לשון זו מצויה ברחבי התנ"ך: "**למלכי יהודה וישראל"**. הרי לנו היעדר מלכות יהודה וישראל.

(ב) וְכָל־מַעֲשֵׂ֤ה תָקְפּוֹ֙ וּגְב֣וּרָת֔וֹ וּפָרָשַׁת֙ גְּדֻלַּ֣ת מָרְדֳּכַ֔י אֲשֶׁ֥ר גִּדְּל֖וֹ הַמֶּ֑לֶךְ הֲלוֹא־הֵ֣ם כְּתוּבִ֗ים עַל־סֵ֙פֶר֙ דִּבְרֵ֣י הַיָּמִ֔ים לְמַלְכֵ֖י מָדַ֥י וּפָרָֽס:

שני ביטויי חסר בפסוק החותם: אזכור מרדכי כמשנה למלך מלמד כי אין בידיו כל סמכויות השלטון.

ציון העובדה שמרדכי היהודי **רצוי לרוב אחיו ולא לכל אחיו מצביע אף הוא על חיסרון:**

(ג) כִּ֣י׀ מָרְדֳּכַ֣י הַיְּהוּדִ֗י **מִשְׁנֶה֙ לַמֶּ֣לֶךְ** אֲחַשְׁוֵר֔וֹשׁ וְגָדוֹל֙ לַיְּהוּדִ֔ים **וְרָצ֖וּי לְרֹ֣ב אֶחָ֑יו** דֹּרֵ֥שׁ טוֹב֙ לְעַמּ֔וֹ וְדֹבֵ֥ר שָׁל֖וֹם לְכָל־זַרְעֽוֹ:

גלוי לפנינו כי החתירה להשגת השלמות דרה בכפיפה אחת עם החסר הנתון במגילה באופן יסודי. **זכירת הטוב** שהחל להופיע באופן גלוי מאזכורו של חרבונה בפרק השביעי, הולכת ומסמנת את אופן ההתרחשות במגילה, המחייב את הגדרת החיסרון כנתון מובנה שאינו בר־השלמה. הציפייה לשלמות נותרת חסרה במגילה באופן שורשי ומהותי. על כן עניין **זכירת הטוב** הוא מושג עצמותי בהבנת המסר העולה מן המגילה באשר הוא אינו הטוב עצמו. השגת השלמות נסתרת באופן מהותי, שורשי ועקרוני מהרצף העלילתי במגילה.

כריכה אחורית

אור במגילה הוא ביאור על מגילת אסתר במבט כולל. רצף הדברים המובא מנסה להאיר על סודה של המגילה. הרעיונות נהגו ונאספו במשך השנים לאור לימוד חוזר ונשנה של מסכת מגילה, מן המשנה ומן התלמודים כמו גם מפרשנינו הקדמונים ובראשם רש"י. הספר שבידינו ממזג בין שבעת הפרקים הראשונים במגילה ובין שלושת הפרקים הנוספים אשר זהו קו החשיבה המנחה בביאור המגילה.

בברכת שמחה, ששון ויקר

אורן כהן